มันนี่ทูเดย์
เล็งปีหน้าขายพันธบัตรเพิ่ม
2 ก.ย. 2559

เล็งปีหน้าขายพันธบัตรเพิ่ม
นายสุวิชญ โรจนวานิช ผู้อำนวยการสำนักงานบริหารหนี้สาธารณะ (สบน.) เปิดเผยว่า ในปีงบประมาณ 2560 คลังมีแผนจะกู้เงินโดยการออกพันธบัตรออมทรัพย์อีก 5 หมื่นล้านบาท ซึ่งจะต้องพิจารณาความต้องการของนักลงทุน และอัตราดอกเบี้ยในตลาด จะจูงใจให้นักลงทุนสนใจมาซื้อพันธบัตรออมทรัพย์หรือไม่
สำหรับการขายพันธบัตรออมทรัพย์ปีงบประมาณ 2559 วงเงิน 2 หมื่นล้านบาท ที่ปิดจำหน่ายเมื่อวันที่ 30 ส.ค.ที่ผ่านมา จำหน่ายได้ 1.9 หมื่นล้านบาท หรือ 95% ของวงเงินที่ออกจำหน่าย เหลือ 927 ล้านบาท หรือ 5% ของวงเงินที่ออกจำหน่าย ซึ่ง สบน.จะกู้ด้วยการออกตั๋วสัญญาใช้เงินแทน เพื่อให้การกู้เงินครบ 2 หมื่นล้านบาทตามแผนที่วางไว้
นายสุวิชญ กล่าวว่า ส่วนแนวโน้มอัตราดอกเบี้ยของไทยตอนนี้ขึ้นอยู่กับอัตราดอกเบี้ยของสหรัฐ ที่มีแนวโน้มจะปรับเพิ่มขึ้น และจะทำให้เงินทุนไหลออกจากไทย เพื่อไปลงทุนในสหรัฐที่ให้ผลตอบแทนที่สูงกว่า แม้ว่าสหรัฐจะปรับขึ้นดอกเบี้ย แต่ก็ต้องดูธนาคารแห่งประเทศไทย (ธปท.) ว่าจะปรับอัตราดอกเบี้ยนโยบายขึ้นด้วยหรือไม่